Up-236/99
Natisni
Opravilna št.:
Up-236/99
Datum odločitve:
7. 3. 2000
ECLI:
ECLI:SI:USRS:2000:Up.236.99
Akt:
Ustavna pritožba A. A. in drugih zoper sklep Ministrstva za ekonomske odnose in razvoj št. 464-09/99-11 z dne 19. 8. 1999
Izrek:
Ustavna pritožba A. A. in drugih zoper sklep Ministrstva za ekonomske odnose in razvoj se zavrže.
Evidenčni stavek:
Senat Ustavnega sodišča je ustavno pritožbo zavrgel, ker pred vložitvijo ustavne pritožbe niso bila izčrpana vsa pravna sredstva. Za obravnavo pred izčrpanjem pravnih sredstev pa ne gre, ker upravni spor po določbah ZUS kljub dokončnosti upravne odločbe ne pomeni izrednega pravnega sredstva. Zato je bilo treba ustavno pritožbo zavreči.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.

Upravni spor, redno pravno sredstvo.
Pravna podlaga:
Zakon o upravnem sporu (ZUS), 30., 69. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-261/98 z dne 13.1.2000, Uradni list RS, št. 6/2000.
Vrsta zadeve:
ustavna pritožba
Vrsta akta:
drugi akti
Datum vloge:
10. 9. 1999
Vrsta odločitve:
sklep
Vrsta rešitve:
zavrženje
Dokument:
US20006
Up-237/99
7. 3. 2000
S K L E P
Ustavno sodišče je v postopku za preizkus ustavne pritožbe A. A. iz Ž. in drugih, ki jih zastopata B. B. in C. C., odvetnika v Z. na seji dne 7. marca 2000
s k l e n i l o :
Ustavna pritožba A. A. in drugih zoper sklep Ministrstva za ekonomske odnose in razvoj št. 464-09/99-11 z dne 19. 8. 1999 se zavrže.
O b r a z l o ž i t e v
A.
1. Pritožniki v ustavni pritožbi navajajo, da naj bi Ministrstvo za ekonomske odnose in razvoj (v nadaljevanju: Ministrstvo) s sklepom št. 464-09/99-11 z dne 19. 8. 1999 zavrglo zahtevo pritožnikov za izrek ničnosti odločbe Agencije Republike Slovenije za prestrukturiranje in privatizacijo (v nadaljevanju: Agencija), št. LP 02160/1998-TP z dne 31. 7. 1998 in zahtevo pritožnikov za odpravo in razveljavitev iste odločbe po nadzorstveni pravici. Ministrstvo naj bi zahtevo za izrek ničnosti odločbe Agencije zavrglo iz razloga, ker ustavnim pritožnikom ni priznalo položaja stranke v postopku na podlagi 49. člena Zakona o splošnem upravnem postopku ( Uradni list SFRJ, št. 47/86 - v nadaljevanju: ZUP) oziroma v postopku lastninskega preoblikovanja. Zahtevo za odpravo in razveljavitev odločbe po nadzorstveni pravici pa iz razloga, ker ustavni pritožniki naj ne bi bili, na podlagi drugega odstavka 264. člena ZUP, upravičena stranka za vložitev tega izrednega pravnega sredstva. Zoper izpodbijani sklep Ministrstva so pritožniki sprožili upravni spor. Pritožniki zatrjujejo, da naj bi bile z izpodbijanim sklepom podane kršitve iz 2. člena (načelo pravne države), 22. člena (enako varstvo pravic), 23. člena (pravica do sodnega varstva) in 33. člena (pravica do zasebne lastnine in dedovanja) Ustave.
2. Predlagajo, naj Ustavno sodišče odloča o zadevi na podlagi drugega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) pred izčrpanjem izrednih pravnih sredstev.
B.
3. Po prvem odstavku 51. člena ZUstS je ustavna pritožba praviloma dopustna šele, če so izčrpana vsa pravna sredstva.
Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
4. Po uveljavitvi Zakona o upravnem sporu (Uradni list RS, št. 50/97 in 65/97 - popr. - v nadaljevanju: ZUS), ki v 30. in 69. členu daje tožniku v upravnem sporu učinkovito sredstvo za dosego odložitve izvršbe izpodbijane upravne odločbe, je odpadel temeljni razlog za obravnavo ustavne pritožbe pred izčrpanjem upravnega spora. Po stališču Ustavnega sodišča (sklep št. Up- 261/98 z dne 13.1.2000, Uradni list RS, št. 6/2000) upravnega spora ni več mogoče šteti za izredno pravno sredstvo v smislu drugega odstavka 51. člena ZUstS.
5. Pritožnik ni izkazal, da je upravni spor izčrpal. Zato je Ustavno sodišče ustavno pritožbo zavrglo.
C.
6. Ustavno sodišče je sprejelo ta sklep na podlagi druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko. Sklep je sprejelo soglasno.
P r e d s e d n i c a :
Milojka Modrijan